Presidenti Trump njofton emërimet për ambasador nëOKB-së dhe Prokuror të Përgjithshëm
Heather Nauert është emëruar për ambasadore në OKB dhe William Barr për postin e Prokurorit të Përgjithshëm
Presidenti i Shteteve të Bashkuara Donald Trump konfirmoi të premten se do të emërojë zëdhënësen e Departamentit të Shtetit Heather Nauert të jetë ambasadorja e re amerikane në Kombet e Bashkuara. Ai gjithashtu njoftoi se William Barr do të jetë Prokurori i ri i Përgjithshëm, një post i mbajtur nga Barr nën ish-presidentin George H. W. Bush. Presidenti Trump konfirmoi emërimet ndërsa largohej nga Shtëpia e Bardhë për një udhëtim në Kansas City. Zgjedhjet e tij ishin parashikuar gjerësisht në raportet e medias gjatë ditëve të fundit. Heather Nauert ka punuar si gazetare për kanalin Fox News para se ajo të zgjidhej në vitin 2017 për të punuar për Sekretarin e atëhershëm të Shtetit, Rex Tillerson. Kur Tillerson u largua nga Departamenti i Shtetit dhe u zëvendësua nga Mike Pompeo, Nauert u emërua nënSekretare e Shtetit për Diplomacinë Publike dhe Çështjet Publike. Ajo do të zëvendësojë Nikki Haley-n në OKB, e cila njoftoi në tetor se do të largohet nga posti në fund të vitit. Presidenti Trump u tha gazetarëve se ai ka besim se Nauert do të jetë e denjë për postin e ri: William Barr, zgjedhja e presidentit për postin e Prokurorit të Përgjithshëm, është një republikan i cili aktualisht punon si avokat. Ai ka shërbyer më parë si Prokuror i Përgjithshëm nga viti 1991 deri në vitin 1993 nën ish-presidentin e ndjerë George H.W. Bush. Barr do të zëvendësojë Prokurorin e përkohshëm të Përgjithshëm, Matthew Whitaker. Whitaker u emërua për të udhëhequr Departamentin e Drejtësisë muajin e kaluar pasi Trump hoqin Jeff Sessions nga pozita. Presidenti Trump tha fjalë të mira për eksperiencën e William Barr-it. Të dy kandidatët duhet të konfirmohen nga Senati kur të mblidhet në janar. Vëzhguesit nuk parashikojnë probleme për miratimin e tyre, nga Senati i kontrolluar nga republikanët.